Õpetajate Leht

Digikoristusnädal
2026-01-26 00:00 - 2026-01-31 23:59 (Europe/Tallinn)
Jaanuari viimasel nädalal toimub üle-eestiline digikoristusnädal, millega on liitunud juba 149 kooli, noortekeskust ja lasteaedade personalitiimid. Kokku on lubanud koristama asuda üle 8200 õpetaja ja noore. Rohelise kooli programmi algatus aitab mõista digimaailma ja energiakasutuse vahelisi seoseid ning pakub praktilisi juhiseid, kuidas oma digikäitumist teadlikumaks muuta. Kampaania käigus ei saa korda mitte vaid failid, fotod, äpid, vaid vähenevad ka küberriskid ja infomüra.
Digiprügi – kasutamata kontod, ebavajalikud e-kirjad ja äpid, pilveteenused – ei ole küll silmale nähtav, kuid see ei tee seda olematuks. Igasugune digitaalne sisu vajab hoiustamiseks, liigutamiseks ja turvamiseks energiat ning seeläbi kasvatab süsinikujalajälge. Tähelepanu pöörame ka elektroonikaseadmete keskkonnamõjule. Nutitelefoni elutsükli mõjust on hinnanguliselt ligi 80% seotud selle tootmisega ning seadmete valmistamiseks kasutatakse kuni 60 erinevat metalli, sealhulgas haruldasi muldmetalle. Seetõttu on vanade seadmete kogumispunkti viimine ja materjalide ringlusse suunamine üks olulisemaid samme digiprügi vähendamisel.
„Esmakordselt käsitleme järjekorras juba 6. kampaania-aastal tehisintellekti teemat. Kutsume õpetajaid ja õpilasi mõtlema, millal ja milleks tehisintellekti päriselt vaja on ning kuidas vältida tarbetut andmetööd, mis koormab andmekeskusi ning kulutab märkimisväärselt energiat ja vett,“ selgitab rohelise kooli koordinaator Maris Mägi.
Digikoristusnädalal saab osaleda kogu kooliperega, mõne klassiga või hoopis õpetajate tiimiga. Seda viimast teevad paljud lasteaiad ja sageli kaasatakse kampaaniasse ka lapsevanemaid. Üksikisikud saavad kampaaniaga ühineda rohelise kooli Facebooki sündmusel.
Kampaania toimub koostöös Teliaga ning Digikoristusnädala reede kattub üleriigilise Telia digikoristuspäevaga 30. jaanuaril.
Kampaania koduleht
Sündmus Facebookis

Eesti kirjanduse päeva mäng
2026-01-28 00:00 - 23:59
Vikerraadio ja kirjanduskeskus kutsuvad valima kirjanduslikku lemmiknaabrit
Vikerraadio ja Tallinna Kirjanduskeskus kutsuvad inimesi meenutama eesti kirjandustegelasi ja hääletama, keda neist nad sooviksid endale naabriks. Hääletus on Vikerraadio lehel avatud 28. jaanuari õhtuni.
Eesti kirjanduse päeva mäng on inspireeritud saja aasta möödumisest “Tõe ja õiguse” esimese osa ilmumisest ja eesti kirjanduse kuulsaimatest naabrimeestest Andresest ja Pearust.
Kuulajahääletusega kutsuvad Vikerraadio ja Tallinna Kirjanduskeskus inimesi meenutama eesti kirjandustegelasi ja valima, keda nad sooviksid neist endale naabriks. Toimetus valis välja 50 raamatutegelast, kes on eesti kirjanduses oma erilise ja köitva karakteriga silma paistnud. 28. jaanuari õhtuni saab Vikerraadio koduleheküljel hääletada kuni kümne tegelase poolt: https://vikerraadio.err.ee/1609917452/vikerraadio-ja-kirjanduskeskus-otsivad-kirjanduslikku-lemmiknaabrit.
Rahva lemmiknaaber kuulutatakse välja eesti kirjanduse päeval, 30. jaanuari “Vikerhommikus”. Laupäeval, 31. jaanuari kell 14.05 algav kirjandussaade “Loetud ja kirjutatud” on samuti pühendatud küsitlusele ning kirjanduskarakteritele.
Tänavune kuulajahääletus on jätkuks varasematele üleskutsele, millega eesti kirjanduse päeva on tähistatud. Vikerraadio ja Tallinna Kirjanduskeskus on koos kuulajatega otsinud kõige eestlaslikumat muinasjututegelast, kelleks valiti tihedas konkurentsis Kaval-Ants. Uuema eesti ilukirjanduse lemmikteoseks hääletasid inimesed ülekaalukalt Leelo Tungla triloogia „Seltsimees laps“. Parimaks eesti kirjandusele tuginevaks filmiks valiti aga režissöör Arvo Kruusemendi 1969. aastal valminud “Kevade”, mis põhineb Oskar Lutsu samanimelisel jutustustel.

CertiLingua programmi koolide õpetajate kohtumine
2026-01-29 00:00 - 23:59
Eesti võõrkeeleõpetajate liit
29. jaanuaril Tallinnas CertiLingua programmi koolide õpetajate kohtumine.

e-katseeksameid sissejuhatav veebiseminar
2026-01-29 15:00 - 16:30
Harno kutsub koole osalema e-katseeksamitel
Märtsist aprillini toimuvad üle-eestilised e-katseeksamid. Selleks, et 2027. aastal esmakordselt toimuvad e-eksamid toimuksid sujuvalt ja ootuspäraselt, on e-katseeksamitel osalemine koolide jaoks oluline samm testimaks oma valmisolekut.
Kui 2025. aasta kevadel toimusid e-eksamite katsetused piiratud mahus, siis sel kevadel saavad kõik üldhariduskoolid katsetustel osaleda, et valmistuda 2027. aastal toimuvateks eesti keele, eesti keele kui teise keele ja inglise keele eksamiteks ning 2028. aastal toimuvaks matemaatika elektroonseks eksamiks.
“E-katseeksamitel osalevate 9. klasside õpilaste jaoks on see hea võimalus saada vahetult enne lõpueksameid tagasisidet oma õpitulemuste omandamise kohta. Kooli jaoks on aga oluline testida enda taristut ja inimressursse,” sõnas Harno hindamise korralduskeskuse juht Heidy Roosimägi. “Igasuguste katsetuste eesmärk on välja selgitada puudujääke, seega ei tähenda probleemide ilmnemine, et katseeksam oleks tingimata nurjunud ja e-eksamid läbikukkunud,” lisas ta.
E-katseeksamid toimuvad:
04.–06.03 inglise keel
17.–19.03 eesti keel teise keelena
19.03 eesti keel
07.04 matemaatika
Osaleda tuleb vähemalt ühel keelevaldkonna eksamil, kuid enda kooli valmisoleku põhjalikumaks testimiseks on soovituslik osaleda kõikidel, sh ka matemaatika e-katseeksamil.
Katseeksamitel osalemiseks tuleb hiljemalt 20. jaanuariks täita vorm https://forms.office.com/e/FFsQewRZjF
Täpsustav info põhikooli e-katseeksamite kohta on leitav infolehelt Põhikooli e-lõpueksamite katsetuste korraldamine 2026
29. jaanuaril kl 15.00–16.30 toimub Teamsis e-katseeksameid sissejuhatav veebiseminar. Veebiseminariga liitumise lingi leiab siit. Kohtumine salvestatakse ning seminari materjalid ja salvestus lisatakse Harno infotundide veebilehele.
Juhul, kui infolehelt ei ole võimalik enda küsimusele vastust saada, siis palume need ette saata vastava vormi kaudu hiljemalt 26. jaanuariks.

Eesti kirjanduse päev
2026-01-30 00:00 - 23:59
Eesti kirjanduse päev 30. jaanuaril 2026.

Kooslugemise päev
2026-01-30 00:00 - 23:59
Kooslugemise päeval loeme Ellen Niidu raamatut „Onu ööbik Öösorri tänavast“
Eesti Lastekirjanduse Keskus ja Eesti Keele Instituut kutsuvad kõiki osalema üleilmsel eesti kirjanduse kooslugemise päeval, mis toimub reedel, 30. jaanuaril. Sel korral loeme valitud peatükke Ellen Niidu raamatust „Onu ööbik Öösorri tänavast“.
„Kooslugemise päev on eriline hetk, kus eesti lapsed laias maailmas ja siin kodumaal kohtuvad ühises keeleruumis. See päev näitab lastele, et vahemaadest hoolimata loeme me samu lugusid ja kuulume ühte suurde eesti perre. See ühine lugemiskogemus loob laste vahel tugeva ja vahetu sideme, mis ulatub üle piiride tagasi Eestisse,“ ütles Eesti Keele Instituudi väliseesti koolivõrgustiku koordinaator Merike Barborak.
Kooslugemise päeva tähistamise traditsioon tekkis kuus aastat tagasi Tuglase Seltsi ideest lugeda eesti kirjanduse päeval koos üht kindlat eesti lastekirjaniku teost. 2021. aastal loeti Eno Raua „Naksitralle“, 2022. aastal Aino Perviku „Kunksmoori“, 2023. aastal oli raamatuks Andrus Kivirähki „Sirli, Siim ja saladused“, 2024. aastal Kadri Hinrikuse „Taks ja Dogi“ ja möödunud aastal loeti Jaan Rannapi „Nublut“. Sel aastal valiti ühiseks lugemisvaraks Ellen Niidu raamat „Onu ööbik Öösorri tänavast“, mida on lisaks eesti keelele võimalik lugeda veel inglise ja soome keeles. Valitud peatükkide tõlked leiab lastekirjanduse keskuse kodulehelt.
Kooslugemise päeva Facebooki sündmusel saab end osalejaks märkida ja jagada oma muljeid raamatust postituse, joonistuse või fotona teemaviitega #loemekoos2026. Aktiivsemate osalejate vahel loosivad Eesti Lastekirjanduse Keskus ja Eesti Keele Instituut välja auhindu.
30.jaanuar ehk eesti kirjanduse päev ja A. H. Tammsaare sünniaastapäev on alates 2023. aastast riiklik tähtpäev ja lipupäev. Selle eesmärk on väärtustada kirjanduse tüvitekste ning pöörata tähelepanu tänapäeva kirjandusele ja kirjanike rollile Eesti kultuuris ning ühiskonnas.
Loe kooslugemise päeva kohta rohkem siit ja osale üritusel Facebooki sündmuse kaudu.

Tehnikaolümpiaad
2026-01-31 00:00 - 23:59, 2026-02-14 00:00 - 23:59
Tehnikaolümpiaad
Tallinna Tehnikaülikooli tehnikaolümpiaad on erinevaid erialasid hõlmav olümpiaad. Võistlusel saab kasutada üheaegselt loodusteaduste ja tehnikaalaseid teadmisi. Ülesannete lahendamiseks on tarvis tehnilist taiplikkust ja leidlikku mõtteviisi ning häid teadmisi nii matemaatikas, füüsikas kui ka keemias. Olulised ei ole niivõrd faktiteadmised, vaid probleemide lahendamise ning järelduste tegemise oskused. Osaleda võivad kõik gümnaasiumi astme õpilased.
Olümpiaad koosneb teoreetilisest ja praktilisest osast. Teoreetilise osa lahendamine nõuab põhikooli ja gümnaasiumi reaalainete teadmisi ja lisaks tehnilist taiplikkust ning loogilise tuletamise oskust. Praktiliste ülesannete lahendamine nõuab loovat ja analüütilist mõtlemist ning oskust rakendada põhikooli ja gümnaasiumi füüsika, matemaatika ja keemia kooliprogrammist omandatud teadmisi, sidudes neid reaaleluliste ülesannetega. Praktiliste ülesannete lahendamisel tuleb õpilastel kasutada mõõte- või tööriistu ning uurida ja kirjeldada erinevate tehnoloogia süsteemide toimivust.
Olümpiaadi viiele edukamale on välja pandud rahalised auhinnad lisaks on kahekümnel edukamal õpilasel, kes on saanud olümpiaadi tulemuseks vähemalt 60%, võimalus asuda gümnaasiumi lõpetamise järel õppima TalTechi mis tahes erialale (v.a arhitektuuriõpe) väljaspool tavapärast vastuvõtukonkurssi.
Täpsem info siin
Teoreetiline voor 31.01.2026.
Praktiline voor 14.02.2026.

Veebikursus STEAM-haridusest ajalooliste teadusinstrumentide abil
2026-02-02 00:00 - 23:59
Peagi saavad õpetajad koolis ajalooliste teadusinstrumentide abil reaalaineid õpetada
Tartu ülikooli muuseum osaleb rahvusvahelises projektis INSIGHT, mille eesmärk on luua õppevahendid koolidele ajalooliste teadusinstrumentide baasil.
2. veebruaril 2026 avaneb õpetajatel võimalus osaleda 26-tunnisel veebikursusel STEAM-haridusest ajalooliste teadusinstrumentide abil (1 EAP). Kursus koosneb veebisessioonidest, individuaaltööst ja klassiruumiprojektidest. Osalejad saavad teadusinstrumentidega komplekti ja juhendid ning õpivad looma STEAM-õppetunde, koostama õppematerjale ja saavad ka tagasisidet ekspertidelt. Kursus on mõeldud STEAM-ist ja uuenduslikest õppemeetoditest huvitatud põhikooli- ja gümnaasiumiõpetajatele.
Täpsem info ja registreerimine on avatud alates jaanuarist INSIGHT-i projekti kodulehel.

Vestlus Esa Saarineniga
2026-02-02 15:00 - 18:00
Esmaspäeval, 2. veebruaril kl 15–18 esineb Eesti Rahvusraamatukogus soome filosoof Esa Saarinen.
Põhjamaade Ministrite Nõukogu esindus Eestis tähistab Põhjamaade 35-aastast kohalolu Eestis. Esa Saarineni esinemine on pühendatud Põhja- ja Baltimaade koostööle ja vestluse teema on „Koostöö parema tuleviku nimel“.
Info ja registreerimine

Kohvik-vestlusõhtu “Tartu rahu 106 – sõda ja rahu”
2026-02-02 17:30 - 19:00
Kohvik-vestlusõhtu “Tartu rahu 106 – sõda ja rahu” toimub 2. veebruaril kell 17.30 Eesti sõjamuuseumis Viimsi mõisas.
Tartu rahulepingu allkirjastamise 106. aastapäeval, esmaspäeval, 2. veebruaril 2026 algusega kell 18 toimub Eesti sõjamuuseumis Viimsi mõisas kohvik-vestlusõhtu, kus kohvilauas saab mõtiskleda Tartu rahust kui Eesti iseseisvuse võtmesündmusest tõukuvate seoste üle välispoliitika ja olukorraga tänapäeva maailmas.
Sõjast ja rahust räägivad julgeolekuekspert Kalev Stoicescu ja kõrgemate riigikaitsekursuste juhataja Madis Mikko.
Kohvik on avatud juba alates kella 17.30. Õhtu lõpetuseks on soovijatel võimalik minna giidiga ekskursioonile sõjamuuseumis. Ekskursioonil osalemiseks palume eelnevalt registreeruda siin
Sissepääs ja ekskursioon on tasuta. https://esm.ee/kulastamine/sundmus/kohvik-vestlusohtu-tartu-rahu-106-soda-ja-rahu/
https://www.facebook.com/events/863961786490951

Veebipõhine füüsikaviktoriin “Spekter”
2026-02-04 00:00 - 23:59
Veebipõhine füüsikaviktoriin “Spekter” toimub sel õppeaastal 4. veebruaril 2026 ajavahemikul 8.00–20.00 Tartu Ülikooli teaduskooli viktoriinikeskkonnas.
Viktoriinist oodatakse osa võtma kõiki 8.–12. klasside õpilasi, sh kutsekoolide õpilased, kes soovivad oma füüsikateadmised proovile panna. Osaleda võivad ka nooremate klasside õpilased. Veebipõhine füüsikaviktoriin Spekter viiakse läbi kahes vanuserühmas.
Viktoriinil on lahendamiseks aega 40 minutit. Kui oled lahendamisega valmis, vajuta “Lõpeta võistlemine” nuppu, sest võrdsete punktide korral on pingereas kiiremini lahendaja ees pool.
Eelregistreerimine võistlusele pole vajalik. Võistlusest osavõtuks on vajalik isiklik kasutajakonto keskkonnas viktoriinid.ee. Kontrolli kindlasti üle, kas Sinu kool ja klass on õiged!

Tallinna ülikooli rektorikandidaatide valimisdebatt
2026-02-04 16:00 - 18:00
Tallinna ülikooli rektorikandidaatide valimisdebatt
4. veebruaril algusega kell 16 toimub Tallinna Ülikooli rektorikandidaatide valimisdebatt. Tallinna ülikooli rektori ametikohale kandideerivad professor Indrek Ibrus, professor Katrin Niglas ja professor Priit Reiska. Tallinna ülikooli järgmine rektor valitakse 11. veebruaril ja ta asub ametisse 15. mail 2026.
Valimisdebatil keskendutakse kandidaatide nägemustele ülikooli juhtimisest, õppetegevuse ja teaduse arengust ning tehisintellekti rollist, ülikooli avalikust mõjust ja jätkusuutlikkusest. Kuu jooksul oli kõigil soovijatel võimalik läbi avaliku veebiankeedi esitada küsimusi debatile. Lisaks edastasid kandidaatidele oma küsimused ka ERRi uudiste- ja sporditoimetuse peatoimetaja Anvar Samost, Narva Eesti gümnaasiumi juht Irene Käosaar, Tartu ülikooli neuroteadlane Jaan Aru, Euroopa Parlamendi liige Jüri Ratas, LHV panga juhatuse esimees Kadri Kiisel, EKLi esimees Maarja Kangro, Eesti TA president Mart Saarma ja rektorite nõukogu esimees, TTÜ rektor Tiit Land. Debatti modereerib Urmas Vaino.
Debatt toimub Tallinna ülikooli Maximumi saalis (A-002) ja on osalemiseks kõigile avatud.
Ülekannet debatist saab jälgida Tallinna ülikooli Youtube’i kanalilt ja Facebooki lehelt ning ERRi portaalist. Debatist on ka viipekeelse tõlkega otseülekanne, mida saab jälgida eraldi ülikooli Youtube’i kanalilt. Ingliskeelsete subtiitritega saab debatti järgi vaadata järgmisest nädalast.
Tallinna ülikooli järgmine rektor valitakse 11. veebruaril 2026 toimuval valimiskogu istungil. Valimiskogu liikmeteks on kõik Tallinna ülikooli nõukogu ja senati liikmed, ülikooli korralised professorid ning üliõpilaskonna volikogu poolt valitud üliõpilaste esindajad. Kogu TLÜ rektori valimistega seotud info, sh kandidaatide CV-d ja platvormid leiab ülikooli veebilehelt.

Haridusjuhtide aastakonverents
2026-02-05 00:00 - 2026-02-06 23:59
Haridusjuhtide aastakonverents toimub 5. ja 6. veebruaril.

Vastlapäev Eesti Vabaõhumuuseumis
2026-02-06 08:00 - 2026-02-17 17:00
Vastlapäev Eesti Vabaõhumuuseumis
Vastlapäeval lustivad kõik – nii noor kui vana, mees kui naine. See on päev, kus au sisse tõusevad siga ja hobune, vurriluu, rasvane lõuaots, linataim, herned-oad ning palju muud. Kuidas need kõik vastlapäevaga seotud on? Seda kõike saab kogeda meie vastlaprogrammis perioodil 06.02-17.02.2026.
Broneeri siit

Informaatikaolümpiaad
2026-02-07 00:00 - 2026-02-08 23:59
Informaatikaolümpiaadi lõppvoor toimub 07.-08.02.2026.
Info

"Näeme veel, Simon!" esietendus
2026-02-08 19:00 - 20:30
“Näeme veel, Simon!” esietendus 8. veebruaril 2026 kell 19 Eesti Noorsooteatris.
„Näeme veel, Simon!” on David Hilli samanimelisel jutustusel põhinev lavastus teismelisest Simonist, kes on täis elukirge ja krutskeid, hoolimata sellest, et tema elule on seatud ranged piirid. Simon põeb rasket haigust, mille tagajärjel muutuvad tema lihased järjest nõrgemaks ja ta saab liikuda vaid ratastoolis. Sellele vaatamata elab ta normaalset teismelise elu: käib tavakoolis, jätab kodutöid tegemata, mängib sõpradega, unistab tüdrukutest ja vanaks saamisest. Ta ei salga oma aja piiratust, kuid keeldub haletsevatest pilkudest ja kaastundest: „Ma ei taha teie haletsust, ma tahan teie maailma!”

Algab registreerimine matemaatikavõistlusele „Náboj“
2026-02-09 00:00 - 23:59
Esmaspäeval, 9. veebruaril kell 13 algab registreerumine rahvusvahelisele võistkondlikule matemaatikavõistlusele „Náboj“, kuhu on juba viiendat aastat oodatud osalema Eesti koolide õpilased. Võistlus toimub tänavu 13. märtsil 16 riigis. Eestis korraldatakse kohapealset võistlust Tallinnas, Tartus ja Pärnus. Osalemine on kõigile tasuta.
„Náboj“ on 1998. aastal Slovakkiast alguse saanud võistlus viieliikmelistele võistkondadele, kes esindavad oma koole. Peamiselt 9.–12. klasside õpilastele suunatud võistlusel (nooremate osavõtt on samuti lubatud) võisteldakse kahes vanuserühmas. Nooremas on lubatud osaleda kuni 10. klassis käivatel õpilastel. Vanemas saavad osaleda ka 11. ja 12. klasside õpilased. Eesti arvestuses autasustatakse vanuserühmade parimaid ja parimat põhikooli (kooli ilma gümnaasiumiosata).
Võistlejatel tuleb 120 minuti jooksul lahendada võimalikult palju ülesandeid, mis nõuavad neilt loomingulisust ja leidlikkust. Võistkonna edukus sõltub ka liikmete koostööoskusest. Lahendamist alustatakse lihtsamate ja lõpetatakse raskemate ülesannetega. Samuti piisab ülesande lahendamiseks vaid õige vastuse leidmisest. Selle tõttu on võistlus sobilik nii olümpiaadidel korduvalt osalenud õpilastele kui ka neile, kellel see kogemus puudub. Võistlusülesanded on ainult eestikeelsed.
Iga kool peab võistkonnad registreerima Náboj kodulehel, kus on olemas ka võistluse täismahus korralduslik teave. Lisaks on lehel võimalik tutvuda võistluse arhiiviga, kust võib leida varasemate võistluste eestikeelsed ülesanded.
Registreerimise põhivoor kestab 9. veebruarist kella 13-st kuni 23. veebruarini kella 13-ni ning selle käigus saab iga kool registreerida nii mitu võistkonda, kui ta ise soovib, kuid ainult iga vanuserühma esimene võistkond võetakse vastu (kuni jääb vabu kohti), ülejäänud võistkonnad pannakse ootejärjekorda. Registreerimise lisavoorus, mis lõpeb 4. märtsil, võetakse vabade kohtade olemasolul vastu ka iga kooli teine ja kolmas võistkond.
Erandid tehakse kummaski vanuserühmas koolidele, mis jõudsid eelmise aasta võistlusel esikolmikusse: nendest koolidest võetakse juba esimeses voorus vastu ka täiendav võistkond iga esikolmiku koha kohta vastavas vanuserühmas.
Võistkondade arv on piiratud! Tallinnas saab osaleda 40 võistkonda, Tartus 28 ja Pärnus 15. Iga kool valib registreerimisel ise, millises võistluskeskuses tema võistkond või võistkonnad lahendavad.
Eelmistel aastatel oli võistluse vastu suur huvi, kõik kohad võistluskeskustes said täis loetud päevadega, nii et soovitame huvilistel registreeruda esimesel võimalusel! Võistkonda tohib registreerida nii õpetaja, võistkonnas osalev õpilane kui muu kooli esindaja, kes registreerimisel sisestab oma kontaktandmed. Võistkonna koosseisu saab muuta või täiendada kuni üks päev enne võistluse toimumist.
Võistkonna loobumisel pääseb osalema ootejärjekorras olev võistkond.
Ootame, et igast osalevast koolist tuleb kaasa üks õpetaja, kes saab elada kaasa põnevale võistlusele ning aidata võistluse läbiviimisega. Õpetaja nime ja kontakti palume teatada hiljemalt 6. märtsil võistluse kodulehel toodud aadressidel. Kui koolil pole võimalik võistkonnaga õpetajat kaasa saata, palume ka sellest meid informeerida. Korraldajad annavad teada, kas võistkonnal on sellisel juhul võimalik osaleda.
Riigisiseselt toimub käesoleva aasta „Náboj“ võistlus Eesti Matemaatika Seltsi, Tartu Ülikooli teaduskooli, Tallinna Tehnikaülikooli ning Pärnu linna koostöös.
Läbiviimist toetavad AS Cybernetica, Tartu linn, Vichy ja A. Le Coq.
Lisainfo info-ee@math.naboj.org

Teemanädal „Naised teaduses“
2026-02-09 00:00 - 2026-02-15 23:59
Tartu ülikool tõstab teemanädalal „Naised teaduses“ esile tehisaru ja soolise võrdõiguslikkuse küsimused
9.–15. veebruarini peetakse Tartu ülikoolis rahvusvahelise päeva „Naised teaduses“ puhul teemanädalat ning 11. veebruaril toimuvas vestlusringis arutletakse soolise võrdõiguslikkuse küsimuste ja tehisaru seoste üle.
Teemanädala keskmes on tehisaru mõju võrdõiguslikkusele. Kuigi tehisarust võib olla palju kasu, võib see esitada kallutatud andmeid, mis süvendavad ebavõrdsust. Näiteks võib see puudutada valdkondi, kus naised ja vähemused on alaesindatud. Sellised on muu hulgas loodusteaduste, tehnoloogia, inseneriteaduste ja matemaatika (STEM) ning IKT valdkond. „Karjääril ei ole sugu, kuid seni, kuni statistika seda ei kinnita, peame ebavõrdsuse vähendamise nimel teadlikult tegutsema,“ ütles Tartu ülikooli arheokeemia professor ja päeva „Naised teaduses“ Eestis tähistamise üks algatajaid Ester Oras.
Kolmapäeval, 11. veebruaril kell 14 on maailma keelte ja kultuuride instituudi õppehoone fuajees (Lossi 3) vestlusring, kus arutletakse soolise võrdõiguslikkuse ja tehisaru seoste üle. Vestlust juhib anglistika professor Raili Marling. Arutelus osalevad üliõpilaskonna esimees ja riigiteaduste eriala üliõpilane Eneken Riin Salong, meediauuringute professor Andra Siibak, valitsemise ja õiguspoliitika kaasprofessor Helen Eenmaa ning IT-ettevõtte Cybernetica AS juhtivteadur Liina Kamm.
12. veebruaril kell 17 toimub Tartu ülikooli kunstimuuseumis näitusel „Voltaire: ajalootegija“ ingliskeelne kuraatorituur „Émilie du Châtelet’ lugu: kirg ja teadus“, mida juhib prantsuse kultuuriloolane Sophie Turner.
Teemanädalal pööratakse erilist tähelepanu eeskujudele, kes on mõjutanud noorte naisteadlaste karjääri ja erialaseid valikuid. Tartu ülikool kutsub koostöös Eesti noorte teaduste akadeemiaga kõiki teadlasi üles neid lugusid jagama ja kasutama kajastamisel teemaviiteid #NaisedTeaduses ja #WomenInScience.
Rohkem teavet leiab Tartu ülikooli kodulehelt.

Turvalise interneti päeva konverents
2026-02-10 00:00 - 23:59
10.2.2026 turvalise interneti päeva konverents.

Õpetajate infopäev Eesti Noorsooteatris
2026-02-10 00:00 - 23:59
Õpetajate infopäev
Kevadhooaja infopäev toimub 10. veebruaril 2026 Eesti Noorsooteatris.
Infopäeval antakse ülevaade Eesti Noorsooteatri ja Nukuteatrimuuseumi uudistest. Infopäeval osalejate jaoks eripakkumised hooaja etendustele.
Täpsem info

Konverents „Veebivihast tehisaru-teadlikkuseni: interneti riskid ja võimalused“
2026-02-10 00:00 - 23:59
Lastekaitse liit, Tartu ülikool ja Elisa korraldavad 10. veebruaril (rahvusvahelisel turvalisema interneti päeval) konverentsi „Veebivihast tehisaru-teadlikkuseni: interneti riskid ja võimalused“, kus avalikustatakse EU Kids Online’i Eesti 2025. aasta uuringu tulemused.
EU Kids Online’i uuringus on tähelepanu all Eesti õpilaste digitehnoloogia- ja internetikasutus, digitaalne kirjaoskus, veebikasutusega seotud riskid ning internetikasutuse vanemlik vahendamine. Kirjeldatakse ka peamisi muutusi võrreldes eelmise, 2018. aasta uuringu tulemustega, ent lisaks sisaldab käesolev uuring uusi teemasid nagu noorte vaimne heaolu ja tervis, tehisaru kasutamine ning hoiakud uute tehnoloogiliste lahenduste suhtes. Küsitlusuuringust võttis osa 2474 3.–9. klassi õpilast 52 koolist, tehisaru-teemalistes intervjuudes osales 16 13–17-aastast noort.
Konverentsil esinevad EU Kids Online’i uurimisrühma liikmed, kes tutvustavad uuringu peamisi tulemusi. Igale ettekandele järgneb vastava teema paneelarutelu ekspertide ja noorte esindajatega.
Sündmus toimub algusega kell 11.00 Nordic Hotel Forumis, mis asub aadressil Viru väljak 3, Tallinn. Üritust on võimalik jälgida ka veebist. Palume registreerida https://www.targaltinternetis.ee/event/eelteade-10-02-2026-toimub-konverents-veebivihast-tehisaru-teadlikkuseni-interneti-riskid-ja-voimalused/ (saadame e-mailile osalemise lingi).
Päevakava
11.00-11.20 Registreerimine ja tervituskohv.
11.20-11.40 Tervitussõnad: Kadri Kasterpalu (sotsiaalministeerium), Malle Hallimäe (lastekaitse liit).
11.40-11.50 “Midagi vana, midagi uut: EU Kids Online’i uuringu ja metoodika tutvustus” Veronika Kalmus (Tartu ülikool).
11.50-12.10 “Lapsepõlv ekraani taga: mida lapsed internetis teevad ja milliseid riske kogevad?” Signe Opermann ja Kadri Soo (Tartu ülikool).
12.10-13.00 Paneelarutelu “Kas veebimaailm on lapsed täielikult alla neelanud? Interneti võimalused ja riskid” Panelistid: Kadri Soo (Tartu ülikool), Kerli Valner (lastekaitse liit), Karoli Sõmermaa ja Liise Pärn (lastekaitse liidu lapse õiguste saadikud).
13.00-13.30 Kohvipaus.
13.30-13.50 “Tehisaru toel täiskasvanuks: noorte kogemused ja arusaamad” Andra Siibak (Tartu ülikool).
13.50-14.35 Paneelarutelu “Tehisaru – õnnistus või nuhtlus?” Panelistid: Signe Opermann (Tartu ülikool), Birgy Lorenz (TalTech), Riin Saadjärv (Haridus- ja Teadusministeerium), Matthias Kalja (lastekaitse liidu lapse õiguste saadik).
14.35-14.45 Paus.
14.45-15.05 “Head lapsed, need kasvavad keeluta? Lapsevanemate ja koolide roll tehnoloogiakasutuse vahendamisel” Veronika Kalmus ja Hanna Kerstina Kartau (Tartu ülikool).
15.05 – 15.50 Paneelarutelu “Digitasakaalu leidmine – kes võiks teha mida ja millal?” Panelistid: Iiris Tuvi (Tartu ülikool), Oleg Shvaikovsky (TI-hüpe), Mailiis Plooman (lapsevanem, Elisa erakliendiüksuse juht), Marta Männiste (lastekaitse liidu lapse õiguste saadik).
15.50 – 16.00 Lõpetamine.
Konverentsi korraldab lastekaitse liit koostöös Tartu ülikooli ja Elisaga projekti Targalt internetis raames. Konverentsi kaasrahastavad Elisa, sotsiaalministeerium ja Euroopa Liit.
Uuringut korraldasid Tartu ülikooli ühiskonnateaduste instituut ja psühholoogia instituut koos Turu-uuringute AS–iga. Rahaliselt toetasid Sotsiaalministeerium ja Tartu ülikooli sotsiaalteaduste valdkond.

Eesti muuseumide aastaauhindade konverents
2026-02-12 00:00 - 23:59
Eesti muuseumide aastaauhindade konverents

Eesti muuseumide aastaauhindade konverents ja gala toimuvad 12. veebruaril 2026 Rakveres muusikamajas Ukuaru.
Info

Veebiseminar “Noored tehiskaaslaste kütkes”
2026-02-12 18:00 - 19:00
Veebiseminar “Noored tehiskaaslaste kütkes”
Kutsume 12. veebruaril kell 18–19 lapsevanemaid ja lastega töötavaid spetsialiste tasuta veebiseminarile “Noored tehiskaaslaste kütkes”, kus Tartu Ülikooli meediauuringute professor Andra Siibak räägib, millistel eesmärkidel noored juturobotitega suhtlusesse astuvad ja milliseid ohte ning võimalusi selline suhtlus võib kaasa tuua.
Muuhulgas saame teada:

Kuidas noored juturoboteid kasutavad? Kuuleme näiteid nii loomingulistest rollimängudest kui ka katsetest leevendada kaotusevalu või üksindust.
Millal muutub tehiskaaslane paheliseks ja kuidas märgata ohte, näiteks enesehävituslikule käitumisele õhutamist?

Registreerimislink
Ettekande sisu tugineb Eestis läbi viidud empiiriliste uuringute, teaduskirjanduses ilmunud artiklite, rahvusvahelises meedias avaldatud lugudele ning Andra Siibaku ja Giovanna Mascheroni koostöös valminud monograafiale “Children and AI – Changing Digital Childhoods?” (Palgrave, ilmumas).
Veebiseminar toimub Tartu Ülikooli ühiskonnateaduste instituudi ja Telia ühise projekti “Digimentorid” raames. Uuri lähemalt meedia.ut.ee

Teadushariduse konverents “Loodusteadused meie sees ja ümber – millest koolis veel ei räägita”
2026-02-13 00:00 - 2026-02-14 23:59
Teadushariduse konverents “Loodusteadused meie sees ja ümber – millest koolis veel ei räägita”
13. ja 14. veebruaril 2026 toimub III teadushariduse konverents Tamme Gümnaasiumis. Konverentsi pealkiri on sel korral “Loodusteadused meie sees ja ümber – millest koolis veel ei räägita”.
Konverentsi info, ajakava ja töötubade kirjeldused on koondatud veebilehele Teadushariduse konverentsid – Eesti Teadusagentuur, sealsamas saab end ka osalejaks registreerida.
Konverentsi eestvedajad on Tartu Tamme Gümnaasium, Eesti Teadusagentuur, Tartu Ülikooli teaduskool, TÜ Ökoloogia ja maateaduste instituudi loodusteadusliku hariduse keskus, Inseneriakadeemia ja Tartu Observatoorium. Päeva juhib Tartu Ülikooli teaduskooli arendus- ja koostöö peaspetsialist Jaanus Sepp.
Konverentsi teemade ring hõlmab STEAM ehk MATIK valdkondi: matemaatika, loodusteadused, tehnoloogia, inseneeria ja nende ühisosa. Konverentsil toimuvad töötoad, ettekanded ja paneeldiskussioon, kust saab inspiratsiooni ja materjale koolitundide ettevalmistamiseks.
Eesmärk on teaduses hetkel aktuaalsete ja huvitavate teemakäsitluste kaudu anda õpetajatele uusi teadmisi, mida hiljem koolitunnis rakendada, aidata luua seoseid õppematerjali ja igapäevaelu vahel ning vahetada kolleegidega inspireerivaid kogemusi.
Konverentsil teevad ettekanded Eesti teaduste akadeemia president Mart Saarma, Raivo Mänd (Tartu Ülikool), Igor Krupenski (Inseneriakadeemia), akadeemik Jüri Engelbrecht ja Tanel Peets (TalTech, Küberneetika instituut), Kaupo Voormansik (TÜ Observatoorium, OÜ KappaZeta) jt. Toimuvad paralleelsed sessioonid töötubade ja ettekannetena. Esimesel päeval on arutelu „Loodusteaduste õppekava – kuidas edasi“, kus osalevad Ain Tõnisson (Tamme Gümnaasiumi direktor), Katrin Vaino (Tartu Ülikool ja õppekava töörühma liige), Merille Saare (Tamme Gümnaasiumi õpilane), Mihkel Kangur (Rakvere Riigigümnaasiumi õppejuht ja Meri Heinsalu (Viimsi Kooli bioloogiaõpetaja, EBÜ juhatuse liige). Päeva lõpetab võrgustikukohtumine meeldivas seltskonnas, kus esineb Tamme Gümnaasiumi õpilaste bänd „Vaikiv Lehekülg“.
Tartu Ülikooli teaduskool viib konverentsil läbi ka matemaatikatöötoa „Lihtsad ja keerulised“ (II-8), mida juhendavad matemaatika metoodik Raili Vilt ja Maksim Ivanov. Töötoas uuritakse kujundarve, vaadeldakse nende struktuure ning otsitakse seoseid ja mustreid. Ülesannete püstitus on lihtne, kuid uurimise ulatus peaaegu piiritu: sama ülesanne võib pakkuda avastamisrõõmu nii algajale nuputajale kui ka kogenumale õpilasele. Töötuba sobib nii põhikooli kui gümnaasiumi õpetajatele.
Konverents on tasuta. Konverentsil osalemisest loobumisest tuleb teada anda vähemalt 3 tööpäeva enne ürituse toimumist. Hilisemast loobumisest või mitteteatamisest tulenevalt on Tartu Tamme Gümnaasiumil õigus esitada osalejale 40-eurone arve osalemisega seotud kulude katteks.
Konverentsi korraldust toetavad SA Eesti Teadusagentuur, Haridus- ja Teadusministeerium, HARNO ja ESERO Eesti/Tartu Observatoorium.

Väitluse meistrivõistlused
2026-02-14 00:00 - 2026-02-15 23:59
Väitluse meistrivõistlused
Keskkoolide Eesti meistrivõistlused väitluses on mõeldud õpilastele, keda huvitab argumenteerimine, kriitiline mõtlemine ja eneseväljendusoskus. Keskoolide meistrivõistlustel selgitatakse välja Eesti meistrid keskkoolide arvestuses, kuid osaleda võivad ka nooremad ning üritused on suunatud 8.-12. klassi õpilastele. KKEMV on 3-etapiline võistlustesari, mille raames selguvad Eesti meistrid nii võistkondlikus kui ka individuaalses arvestuses. Meistrivõistlustel osalevad 3-liikmelised võistkonnad. Turniiridel väideldakse erinevate teemade üle ning need toimuvad paralleelselt nii eesti kui vene keeles.
Keskkoolide Eesti meistrivõistlused väitluses I etapp 6.–7.12.2025
Keskkoolide Eesti meistrivõistlused väitluses II etapp 14.–15.02.2026
Keskkoolide Eesti meistrivõistlused väitluses III etapp 25.–26.04.2026
Väitluse maailmameistrivõistlused 28.07–07.08.2026

Ekskursioon Nukuteatrimuuseumis
2026-02-14 11:00 - 12:00
Ekskursioon Nukuteatrimuuseumis
14. veebruaril kl 11 Nukuteatrimuuseumis rännatakse ajas tagasi eesti nukuteatrikunsti algusse, kuulatakse Nukuteatri esimese kunstilise juhi Ferdinand Veike elu- ja loomelugu ning külastatakse Ajamasinat. Lisaks saab kõndida 7-meetrise nuku pea kohal, näha isuäratavat butafooriat ning kehastuda nukunäitlejaks – igal ekskursioonil saab proovida, kuidas panna liikuma lauanukk, varrasnukk, käpiknukk ning marionett.

Tšellofestival “Crossing Bows”
2026-02-16 00:00 - 2026-02-21 23:59
Rahvusvaheline tšellofestival “Crossing Bows” toimub Eesti muusika- ja teatriakadeemias 17.–21. veebruarini. 19. veebruaril ootame kuulajaid ka Viru keskuse aatriumisse.
“Crossing Bows” pakub suurepärase võimaluse näha maailma tipptasemel tšelloõpetust ning tutvuda nii kohalike kui ka välismaiste noorte talentidega. Festivali külastajad saavad osa nii avatud meistrikursustest kui ka õppejõudude ja üliõpilaste kontsertidest.
Tšellofestival, mis toimub juba neljandat korda, toob Tallinnasse silmapaistvad tšellistid ja üliõpilased Aarhusi kuninglikust muusikaakadeemiast, Stockholmi kuninglikust muusikakõrgkoolist, Helsingi kunstiülikooli Sibeliuse akadeemiast, Läti muusikaakadeemiast, Leedu muusika- ja teatriakadeemiast, Rio Grande do Norte riiklikust ülikoolist ning Korea rahvuslikust kunstiakadeemiast.
“Ootame festivalist osa saama kõiki, keda paelub tšello, kuid ka neid, kes on seda imelist pilli enda jaoks alles avastamas. Publik saab kontsertidel kuulata nii oma ala meistreid kui ka alles õpinguteel olevaid noori andekaid tšelliste. Meistrikursused pakuvad aga üliõpilastele suurepärase võimaluse erinevate ülikoolide õppejõudude käe all oma oskusi lihvida,” sõnab festivali ellukutsuja, Eesti muusika- ja teatriakadeemia tšello professor Henry-David Varema ja lisab: “Festivalist on saanud oodatud kohtumispaik ja suur rõõm on, et seekord tuleb Eestisse ka silmapaistev tšellist ja pedagoog Korea tippülikoolist.”
Meistrikursusi viivad läbi Henrik Brendstrup (Aarhusi kuninglik muusikaakadeemia), Kati Raitinen (Stockholmi kuninglik muusikakõrgkool), Guna Šnē, Ēriks Kiršfelds (Läti muusikaakadeemia), Erkki Lahesmaa (Helsingi kunstiülikooli Sibeliuse akadeemia), Rokas Vaitkevičius (Leedu muusika- ja teatriakadeemia), Fabio Presgrave (Rio Grande do Norte riiklik ülikool), Kangho Lee (Korea rahvuslik kunstiakadeemia) ja Henry-David Varema.
Rohkem infot eamt.ee

Mõttespordi olümpiaad
2026-02-16 00:00 - 2026-02-20 23:59
Mõttespordi olümpiaad
Sellel õppeaastal on jäänud veel mängida 2 etappi:

16.02–20.02.2026 toimub võistluste III etapp
16.03–20.03.2026 toimub võistluste IV etapp

PS! Mõttespordi olümpiaadil osaleb sellel aastal üle tuhande õpilase 81-st koolist!

Haridusprogrammi „Heaolu loov lasteaed ja kool“ infotund koolidele
2026-02-17 14:00 - 15:00
Haridusprogrammi „Heaolu loov lasteaed ja kool“ infotund koolidele 17. veebruaril kell 14.00 Zoomis (veebis)
Infotund annab ülevaate tõenduspõhisest programmist „Heaolu loov lasteaed ja kool“, mis toetab õpetajate toimetulekut sotsiaalsete ja emotsionaalsete väljakutsetega ning aitab ennetada läbipõlemist. Programmi mõju on tõendatud kontrollgrupiga uuringutes.
Infotunnis jagavad oma senist programmi rakendamise kogemust Paide Hammerbecki Põhikooli õppejuht Kersti Kertsmik ja Rakvere Eragümnaasiumi arendusjuht Laila Talunik.
Kohtumine on suunatud kooli juhtkonna liikmetele ja haridusasutuse eestvedajatele.
Uuri lisa ja registreeri end kohtumisele juba täna. Registreeri siin.
